CELEX: 32020D1008
Language: hu
Date: 2020-07-09 00:00:00
Title: A Tanács (EU) 2020/1008 végrehajtási határozata (2020. július 9.) az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 végrehajtási határozat módosításáról

10.7.2020   
               
               
                  HU
               
               
                  Az Európai Unió Hivatalos Lapja
               
               
                  LI 221/1
               
            
         A TANÁCS (EU) 2020/1008 VÉGREHAJTÁSI HATÁROZATA
         (2020. július 9.)
         az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (1) és különösen annak 14. cikke (3) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Ügyészséget az Unió pénzügyi érdekeit sértő bűncselekmények elkövetői és bűnrészesei tekintetében történő nyomozás és vádhatósági eljárás lefolytatása, valamint az említett személyek bíróság elé állítása érdekében hozták létre.
                  
               
                     (2)
                  
                  
                     Az (EU) 2017/1939 rendelet előírja, hogy a Tanácsnak minden európai ügyészt az egyes tagállamok által jelölt három alkalmas jelölt közül, az említett rendelet 14. cikkének (3) bekezdésében meghatározott, kiválasztással foglalkozó tanácsadó testület indokolással ellátott véleményének kézhezvételét követően kell kineveznie.
                  
               
                     (3)
                  
                  
                     Az európai ügyészek – akik az európai főügyésszel együtt az Európai Ügyészség Ügyészi Kollégiumát alkotják – kiválasztása és kinevezése az Európai Ügyészség felállításának egyik előfeltétele.
                  
               
                     (4)
                  
                  
                     A Tanács 2018. július 13-án elfogadta az (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatát (a továbbiakban: a működési szabályzat) létrehozó (EU) 2018/1696 végrehajtási határozatot (2).
                  
               
                     (5)
                  
                  
                     A működési szabályzat VI.2. szabálya értelmében a jelölések kézhezvételét követően a kiválasztással foglalkozó tanácsadó testület azokat az (EU) 2017/1939 rendelet 16. cikkének (1) bekezdésében foglalt követelményekre tekintettel bírálja el. A kiválasztással foglalkozó tanácsadó testület meghallgatja a jelölteket. A meghallgatás személyesen történik. Amennyiben egy jelölt a meghallgatása előtt visszavonja a jelölését, a kiválasztással foglalkozó tanácsadó testületnek a titkárságán keresztül az érintett tagállamtól új személy jelölését kell kérnie.
                  
               
                     (6)
                  
                  
                     A működési szabályzat VII.2. szabálya értelmében a kiválasztással foglalkozó tanácsadó testület az elbírálás és a meghallgatás során tett megállapításai alapján véleményt fogalmaz meg a jelölteknek az európai ügyészek feladatainak ellátásához szükséges képesítéséről, és kifejezetten állást foglal abban a kérdésben, hogy a jelölt megfelel-e az (EU) 2017/1939 rendelet 16. cikkének (1) bekezdésében foglalt feltételeknek. A kiválasztással foglalkozó tanácsadó testületnek a véleményét indokolással kell ellátnia. Abban az esetben, ha a jelöltek nem felelnek meg az (EU) 2017/1939 rendelet 16. cikkének (1) bekezdésében foglalt feltételeknek, ugyanazon szabály előírja, hogy a kiválasztással foglalkozó tanácsadó testületnek – a titkárságán keresztül – megfelelő számú új személy jelölését kell kérnie az érintett tagállamoktól.
                  
               
                     (7)
                  
                  
                     A működési szabályzat VI.2. szabályának második bekezdésétől és VII.2. szabályának második bekezdésétől eltérően ugyanakkor lehetővé kell tenni a kiválasztással foglalkozó tanácsadó testület számára, hogy csak két alkalmas jelöltről terjessze a Tanács elé az indokolással ellátott véleményét, amennyiben kellően bizonyított, hogy egy tagállam – az említett tagállamban fennálló kivételes körülményekre tekintettel – minden szükséges erőfeszítés megtétele ellenére sem tud objektíve észszerű időn belül harmadik alkalmas jelöltet találni. A kiválasztással foglalkozó tanácsadó testület csak akkor élhet ezzel a lehetőséggel, ha egy jelölt visszavonja a jelölését vagy ha a kiválasztással foglalkozó tanácsadó testület egy jelölt tekintetében a feltételeknek való meg nem felelést állapította meg, és ha az említett tagállam a VI.2 vagy VII.2 szabállyal összhangban már legalább egyszer azt megelőzően új személyeket jelölt. Ilyen helyzetben biztosítani kell a kiválasztással foglalkozó tanácsadó testület számára, hogy az indokolással ellátott véleményét csak két alkalmas jelöltről nyújtsa be a Tanácsnak, a Tanács számára pedig azt, hogy csak két alkalmas jelöltet tartalmazó lista alapján folytassa le a kinevezési eljárást.
                  
               
                     (8)
                  
                  
                     Az (EU) 2018/1696 végrehajtási határozatot ezért ennek megfelelően módosítani kell.
                  
               
                     (9)
                  
                  
                     Az Európai Ügyészség tevékenységei időben történő megkezdésének biztosítása érdekében e határozat a kihirdetését követő napon lép hatályba,
                  
               ELFOGADTA EZT A HATÁROZATOT:
         
            1. cikk
            Az (EU) 2018/1696 végrehajtási határozat melléklete VII.2. szabálya a második bekezdést követően a következő bekezdéssel egészül ki:
            
               „E pont második bekezdésétől és a VI.2 szabály második bekezdésétől eltérve, amennyiben kellően bizonyított, hogy egy tagállam – tekintettel az említett tagállamban fennálló kivételes körülményekre – minden szükséges erőfeszítés megtétele ellenére sem tud objektíve észszerű időn belül harmadik alkalmas jelöltet találni, a kiválasztással foglalkozó tanácsadó testület az érintett tagállammal való egyeztetést és kellő indokolást követően az indokolással ellátott véleményét csak két alkalmas jelöltről is a Tanács elé terjesztheti.”
            
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. július 9-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 283., 2017.10.31., 1. o.
         
         
            (2)  A Tanács (EU) 2018/1696 végrehajtási határozata (2018. július 13.) az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról (HL L 282., 2018.11.12., 8. o.).